

**Polisi Diogelu**

***Fframwaith i amddiffyn myfyrwyr a staff rhag niwed, gan sicrhau eu diogelwch a'u lles trwy atal ac ymateb i bryderon diogelu.***

|  |  |
| --- | --- |
| ***Awdur*** | ***Cyfarwyddwr Diogelu ac Ysgoloriaeth a Phennaeth Cynorthwyol - Diwylliant Dysgwyr*** |
| ***Dyddiad Cyhoeddi*** | *Hydref 2024* |
| ***Asesiad o Effaith ar Gydraddoldeb*** | *I* |
| ***Asesiad o Effaith Ieithyddol*** | *I* |
| ***Statws*** | *Yn fyw* |
| ***Cymeradwywyd gan*** | *Ethos a Diwylliant* |
| ***Dyddiad cymeradwyo*** | *17 Hydref 2024* |
| ***Dyddiad adolygu*** | *Hydref 2025* |
| ***Dyddiad dechrau*** | *Hydref 2024* |

Cynnwys

[Cyflwyniad 3](#_Toc256000001)

[Diben a Chwmpas 3](#_Toc256000002)

[Diffiniadau 4](#_Toc256000004)

[Beth yw Diogelu 4](#_Toc256000005)

[Mathau o Gam-drin 4](#_Toc256000006)

[Fframwaith Cyfreithiol 5](#_Toc256000007)

[Rolau a Chyfrifoldebau 7](#_Toc256000008)

[Rôl y Coleg yw: 7](#_Toc256000010)

[Rôl yr holl Oedolion: 8](#_Toc256000011)

[Rôl Staff Bugeiliol 8](#_Toc256000013)

[Person Diogelu Dynodedig 9](#_Toc256000014)

[Cyfarwyddwr Diogelu ac Ysgoloriaeth 9](#_Toc256000015)

[Y Rheolwr Diogelu a Lles 10](#_Toc256000016)

[Dirprwy Bersonau Diogelu Dynodedig 10](#_Toc256000017)

[Llywodraethwr Coleg 11](#_Toc256000018)

[Rôl Amlasiantaeth 11](#_Toc256000019)

[Gweithdrefnau Diogelu 13](#_Toc256000020)

[Cwynion 14](#_Toc256000023)

# Cyflwyniad

1. Mae'r polisi hwn wedi'i ddatblygu fel rhan o ymrwymiad Coleg Dewi Sant i wireddu potensial pawb yn ein cymuned, fel y’i cwmpaswyd yn ein cenhadaeth:

***'Coleg Catholig i’r gymuned, sy’n ceisio darganfod a gwireddu potensial llawn pawb mewn awyrgylch o gariad, gwasanaeth a pharch a ysbrydolwyd gan Grist'***

1. Ceisia'r polisi hwn ddiogelu dysgwyr er mwyn iddynt gyflawni eu potensial llawn trwy amddiffyn dysgwyr rhag cam-drin neu esgeulustod ac addysgu'r rheini o'u hamgylch i adnabod yr arwyddion a'r peryglon.
2. Fel coleg rydym wedi ymrwymo i dynnu rhwystrau i ddysgu a byddwn yn gweithio gyda dysgwyr ar y cyd â chefnogaeth allanol lle fo angen, i hyrwyddo eu cynhwysiant ym mhopeth sydd gan y coleg i'w gynnig.
3. Rydym yn cydnabod effaith ddofn trawma a phrofiadau niweidiol yn ystod plentyndod (ACE) ar les a datblygiad unigolion. Rydym wedi ymrwymo i fabwysiadu dull wedi’i lywio gan drawma yn ein polisïau a’n harferion i greu amgylchedd diogel, cefnogol ac iach i bawb.
4. Mae’r coleg yn dilyn gweithdrefnau Diogelu Plant Cymru Gyfan mewn perthynas â materion penodol ac adnabyddadwy sy’n atal dysgwyr rhag cael mynediad i’w haddysg.
5. Mae'r coleg yn dilyn Deddf Gwasanaethau Cymdeithasol a Llesiant (2014), sy'n pwysleisio fod diogelu yn gyfrifoldeb ar bawb.
6. Dilyna'r coleg y dull Catholig tuag at ddiogelu, sy'n galw ar unigolion a'r gymuned i greu amgylchedd diogel i bobl ifanc, ymateb yn brydlon i unrhyw bryderon neu gwynion, darparu gofal i'r rheini sydd wedi'u niweidio, a hyrwyddo lles cyffredinol pawb.
7. Yn unol â'n credoau Catholig, rydym wedi ymrwymo i fod yn goleg gwrth-hiliol, gan ymroi i ddeall a gwella sut yr ydym yn diogelu aelodau ein cymuned o gefndiroedd ethnig lleiafrifol.

# Diben a Chwmpas

1. Yn unol â'n gwerthoedd Catholig, ymdrechwn i sicrhau bod ein harferion diogelu yn amddiffyn ac yn cefnogi lles pob unigolyn, gyda gofal penodol i'r rheini a allai fod yn fwy bregus neu wrth risg.
2. Daw nifer sylweddol o'n dysgwyr o'r cymunedau mwyaf difreintiedig yng Nghymru, gan adlewyrchu'r heriau economaidd-gymdeithasol sylweddol y mae llawer o'n myfyrwyr yn eu hwynebu.
3. Mae cyfran y dysgwyr o gefndiroedd Du, Asiaidd a Lleiafrifoedd Ethnig wedi codi'n gyson yn y Coleg, ymhell uwchlaw cyfartaleddau y ddinas a chenedlaethol yng Nghymru.
4. Mae amrywiaeth ddiwylliannol ac ethnig Coleg Dewi Sant yn nodwedd ddiffiniol o'n cymuned, gan adlewyrchu poblogaeth fywiog Caerdydd.
5. Wrth galon ethos Coleg Dewi Sant y mae gweledigaeth bod pawb wedi'u creu yn nelwedd Duw a chan hynny mae gan pob unigolyn urddas cynhenid y dylid ei ddiogelu a'i amddiffyn.
6. Mae gan y Coleg, yn unol ag Athrawiaeth Gymdeithasol Gatholig, opsiwn a ffefrir ar gyfer y tlawd ac felly'n rhoi sylw arbennig i ddysgwyr o gefndiroedd difreintiedig.
7. Fel coleg Catholig, mae gennym ymrwymiad dwfn i ddiogelu ein holl ddysgwyr gan sicrhau bod pob unigolyn yn cael ei gefnogi a'i amddiffyn.

# Diffiniadau

## Beth yw Diogelu

Cyfeiria diogelu at fesurau a chamau a gymerir i amddiffyn unigolion, yn enwedig plant ac oedolion bregus, rhag niwed, cam-drin, ac esgeulustod. Mae'n cwmpasu hyrwyddo eu lles, gan sicrhau eu hawliau, a chreu amgylchedd lle maen nhw'n teimlo'n ddiogel ac yn cael eu cefnogi. Mae diogelu yn golygu dull cydweithredol ymhlith amryw randdeiliaid, gan gynnwys sefydliadau addysgiadol, gwasanaethau cymdeithasol, darparwyr gofal iechyd, a gorfodi'r gyfraith, i sicrhau diogelwch a lles y rheini dan eu gofal.

## Mathau o Gam-drin

Gall cam-drin ymddangos ar amryw ffurfiau, gan gynnwys:

* **Cam-drin Corfforol:** Peri niwed corfforol neu anaf yn fwriadol.
* **Cam-drin Emosiynol:** Ymddygiad sy'n effeithio'n negyddol ar les emosiynol neu hunan-barch unigolyn.
* **Cam-drin Rhywiol:** Unrhyw weithgarwch rhywiol heb gysyniad neu ecsbloetiaeth.
* **Esgeulustod:** Methu darparu gofal, cefnogaeth, neu oruchwyliaeth angenrheidiol i unigolyn.
* **Cam-drin Ariannol:** Camddefnydd neu gamfanteisio ar adnoddau ariannol unigolyn.
* **Cam-drin Sefydliadol:** Arferion gofal gwael o fewn sefydliadau sy'n niweidio unigolion.

# Fframwaith Cyfreithiol

Bydd y Coleg yn gweithredu o fewn dyletswyddau statudol ac yn cadw at bolisïau a rheoliadau Llywodraeth Cymru i fodloni ei gyfrifoldebau diogelu. Ymhlith y ddeddfwriaeth a chanllawiau perthnasol y mae:

1. **Cadw Dysgwyr yn Ddiogel:** Canllawiau i awdurdodau lleol, cyrff llywodraethol, a pherchnogion ysgolion annibynnol o dan y Ddeddf Addysg 2002 (Rhif Dogfen Llywodraeth Cymru: 283/2022, cyhoeddwyd Mawrth 2022).
2. **Diogelu Plant mewn Addysg:** Canllawiau i ymdrin â honiadau o gam-drin yn erbyn athrawon a staff (Cylchlythyr Llywodraeth Cymru Rhif: 009/2014, a gyhoeddwyd Ebrill 2014).
3. **Deddf Plant 1989 a 2004:** Mae'n sefydlu fframwaith ar gyfer cyfrifoldebau amddiffyn a diogelu plant, gan gynnwys Adran 175 Deddf Addysg 2002 ac Adrannau 141F, 141G, a 141H yn ymwneud ag awdurdodau lleol a chyrff llywodraethol.
4. **Gweithio gyda'n Gilydd o dan Ddeddf Plant 2004:** Yn cynnig arweiniad i gyrff diogelu lleol a phartneriaid statudol.
5. **Gweithdrefnau Amddiffyn Plant Cymru Gyfan 2008:** Mae'n amlinellu gweithdrefnau ar gyfer amddiffyn plant yng Nghymru.
6. **Gweithdrefnau Honiadau o Gam-drin yn erbyn Pobl Broffesiynol:** Yn unol â Gweithdrefnau Amddiffyn Plant Cymru Gyfan Rhan IV a Chylchlythyr Llywodraeth Cymru 009/2014 ar gyfer ymdrin â honiadau yn erbyn staff addysgiadol.
7. **Deddf Diogelu Grwpiau Hyglwyf 2006:** Mae Adran 59 yn ymwneud â diogelu unigolion 18 oed a hŷn.
8. **Deddf Gwrthderfysgaeth a Diogelwch 2015 (Dyletswydd PREVENT):** Mae'n gorchymyn awdurdodau penodol, gan gynnwys colegau, i atal unigolion rhag cael eu tynnu i mewn i derfysgaeth.
9. **Deddf Iechyd a Diogelwch yn y Gwaith 1974:** Mae'n sicrhau amodau gweithio diogel o fewn y Coleg.
10. **Deddf Diogelu Data 1998:** Mae'n llywodraethu ymdrin â data personol mewn prosesau diogelu.
11. **Deddf Hawliau Dynol 1998:** Mae'n amddiffyn hawliau unigolion mewn arferion diogelu.
12. **Deddf Datgelu er Lles y Cyhoedd 1998:** Mae'n amddiffyn chwythwyr chwiban sy'n adrodd pryderon am ddiogelu.
13. **Deddf Galluedd Meddyliol 2005:** Mae'n amddiffyn ac yn grymuso unigolion nad ydynt o bosibl â'r galluedd i wneud penderfyniadau o ran eu gofal a'u lles.

Ymhlith polisïau ychwanegol y coleg sy'n cefnogi'r ddogfen hon y mae:

* Polisi Urddas Myfyrwyr (Gwrth-fwlio)
* Polisi Iechyd a Diogelwch
* Polisi E-ddiogelwch
* Polisi Cydraddoldeb
* Polisi Cwnsela
* Polisi Ysgoloriaeth
* Polisi Prevent
* Polisi Sylweddau Anghyfreithlon
* Cynllun Gweithredu Gwrth-hiliaeth
* Polisi Addasrwydd i Astudio
* Polisi Presenoldeb
* Polisi recriwtio diogel

# Rolau a Chyfrifoldebau

## Rôl y Coleg yw:

1. Mae'r Coleg wedi ymrwymo i amddiffyn a diogelu lles a buddion yr holl bobl ifanc dan eu gofal, gan adlewyrchu ei ymroddiad at werthoedd Catholig ac urddas pob unigolyn.
2. Mae amddiffyn pobl ifanc rhag camfanteisio yn flaenoriaeth sylfaenol, sy'n cyd-fynd â chenhadaeth y Coleg fel sefydliad Catholig.
3. Mae'r Coleg wedi ymrwymo i roi hyfforddiant, arweiniad, a chyfeiriad priodol i staff wrth ddiogelu, gan adnabod ei bwysigrwydd wrth greu amgylchedd cefnogol.
4. Mae amgylchedd Coleg diogel a sicr yn hanfodol ar gyfer lles yr holl fyfyrwyr, gyda chefnogaeth Siarter y Coleg sy'n hyrwyddo tri disgwyliad ymddygiad allweddol: **Bod yn Barod, Bod yn Barchus, Bod yn Ddiogel.**
5. Nid yn unig y mae disgwyliadau ymddygiadol coleg yn tywys ymddygiad staff ond hefyd yn meithrin diwylliant o ddiogelwch a pharch ymhlith myfyrwyr, gan atgyfnerthu cenhadaeth y Coleg i gynnal gwerthoedd Catholig ym mhob agwedd ar ei gymuned.
6. Mae holl staff y Coleg wedi'u hyfforddi wrth ddefnyddio *MyConcern* ac mae gofyn iddynt adrodd ar unrhyw bryderon diogelu trwy'r llwyfan hwn.
7. Rheolir pryderon yn y lle cyntaf trwy aelodau staff priodol, yn unol â gweithdrefnau diogelu'r Coleg.
8. Os caiff ei ystyried yn angenrheidiol, bydd y Coleg yn ceisio cefnogaeth ac ymyrraeth gan asiantaethau allanol i sicrhau diogelwch a lles y dysgwr.
9. Ar gyfer dysgwyr dros 18 oed, bydd y Coleg yn cysylltu â'r perthynas agosaf os yw'n briodol ac os ystyrir hynny'n ddiogel i'r dysgwr. Serch hynny, nid oes rhwymedigaeth i wneud hynny oni bai bod y dysgwr yn gofyn yn benodol am hynny.
10. Mewn achosion lle cred y Coleg bod dysgwr mewn perygl uniongyrchol, cysylltir â gwasanaethau brys i ddarparu ymyrraeth frys.
11. Mae'r arferion diogelu hyn yn cyd-fynd â gwerthoedd Catholig y Coleg, gan sicrhau bod urddas, diogelwch, a lles pob dysgwr yn cael eu cynnal fel blaenoriaeth.

## Rôl yr holl Oedolion:

Mae disgwyl i holl staff Coleg Dewi Sant:

1. Adrodd a chofnodi holl bryderon diogelu sydd ganddynt am bobl ifanc y maen nhw'n gweithio â nhw.
2. Trin lles pobl ifanc â'r pwys mwyaf a defnyddio dull wedi'i lywio gan Drawma gyda phob rhyngweithiad a phenderfyniad.
3. Cadw at yr holl brosesau diogelu sy'n ofynnol ohonynt a gweithio i sicrhau bod camau yn cael eu cymryd i sicrhau bod dysgwyr yn ddiogel.
4. Bod yn wyliadwrus ac yn effro i ddangosyddion posibl cam-drin ac esgeulustod, gan sicrhau bod arwyddion yn cael eu dogfennu a'u hadrodd yn briodol.
5. Bod yn ymwybodol o'r risgiau y mae camdrinwyr unigol neu gamdrinwyr posibl yn eu peri, a chymryd rhagofalon angenrheidiol i liniaru ar y risgiau hyn yn yr amgylchedd.
6. Deall effeithiau cam-drin ac esgeulustod ar les corfforol ac emosiynol pobl ifanc, yn enwedig y dysgwyr hynny a ddaw o gefndiroedd wedi'u hymylu a chydnabod sut y gallai hyn ddod i'r amlwg yn eu hymddygiad a'u perfformiad.
7. Ymroi i gyfrannu at bob cam o'r broses ddiogelu, gan gynnwys adrodd ar bryderon, gan gymryd rhan mewn ymchwiliadau, a chefnogi unigolion sydd wedi'u heffeithio yn ôl yr angen.
8. Ymgymryd â dysgu proffesiynol blynyddol i sicrhau eu bod yn gallu bodloni eu dyletswyddau diogelu.

## Rôl Staff Bugeiliol

Rhaid i'r holl diwtoriaid bugeiliol:

1. Ymroi i feithrin lles a photensial yr holl bobl ifanc, gan gydnabod eu hawl sylfaenol i amddiffyniad rhag niwed.
2. Sicrhau bod yr holl staff wedi'u hysbysu am unrhyw bryderon diogelu yn ymwneud â'r dysgwr ac unrhyw addasiadau rhesymol.
3. Creu amgylchedd cynhwysol lle mae pobl ifanc yn teimlo'n ddiogel i fynegi pryderon, wrth fonitro eu lles yn rheolaidd am unrhyw arwyddion o drallod.
4. Monitro presenoldeb yn rheolaidd i adnabod unrhyw bryderon neu newidiadau mewn ymddygiadau.
5. Adrodd Pryderon: Adrodd yn brydlon am unrhyw bryderon diogelu wrth y person diogelu dynodedig neu awdurdodau perthnasol, gan gadw at weithdrefnau diogelu'r Coleg.

## Person Diogelu Dynodedig

Y Person Diogelu Dynodedig yw'r Pennaeth Cynorthwyol – Diwylliant Dysgwyr sy'n derbyn cefnogaeth y Cyfarwyddwr Diogelu ac Ysgoloriaeth.

Rolau y Person Diogelu Dynodedig yw:

1. Arwain y coleg i sicrhau bod polisïau diogelu yn cael eu gweithredu.
2. Arwain strategaeth Ddiogelu'r coleg yn strategol, i sicrhau bod diwylliant o ddiogelwch o fewn y coleg.
3. Darparu rheolaeth llinell i'r tîm Diogelu.
4. Diweddaru’r Pennaeth yn llawn mewn perthynas ag unrhyw bryderon Diogelu a allai godi
5. Gweithio gyda Llywodraethwr y Coleg â chyfrifoldeb arbennig dros Ddiogelu
6. Adrodd wrth y Llywodraethwyr yn rheolaidd am faterion Diogelu
7. Gweithio gyda Swyddog Diogelu'r Archesgobaeth â chyfrifoldeb arbennig dros Ddiogelu yn Archesgobaeth Caerdydd
8. Sicrhau bod Llywodraethwr y Coleg â chyfrifoldeb arbennig dros Ddiogelu yn derbyn yr hyfforddiant priodol mewn perthynas â Diogelu
9. Ymdrin â chwynion yn erbyn oedolion sy’n gweithio yn y Coleg.
10. Sicrhau bod y coleg yn gweithredu arferion Recriwtio Diogel.

## Cyfarwyddwr Diogelu ac Ysgoloriaeth

Cefnogir y Cyfarwyddwr Diogelu ac Ysgoloriaeth gan y Rheolwr Diogelu a Lles.

1. Rolau'r Cyfarwyddwr Diogelu ac Ysgoloriaeth yw:
2. Dirprwyo ar ran y Person Diogelu Dynodedig yn eu habsenoldeb ac arwain y coleg i sicrhau bod ei bolisïau diogelu yn cael eu gweithredu.
3. Diweddaru’r Pennaeth Cynorthwyol yn llawn mewn perthynas ag unrhyw faterion Diogelu a allai godi
4. Gweithio gyda thimau Bugeiliol a Lles y Coleg sydd â chyfrifoldeb arbennig dros Ddiogelu.
5. Rhoi hyfforddiant yn flynyddol i'r holl staff ar Ddiogelu ac Ysgoloriaeth.
6. Arwain ar strategaeth Prevent y coleg.
7. Cwrdd â dysgwyr, rhieni a rhanddeiliaid allanol am bryderon yn ymwneud â diogelu ac ysgoloriaeth
8. Arwain cyfarfodydd Addasrwydd i Astudio.
9. Sicrhau bod y coleg yn gweithredu arferion Recriwtio Diogel.

##  Y Rheolwr Diogelu a Lles

Rôl y Rheolwr Diogelu a Lles yw cydlynu gwaith sy’n gysylltiedig â Diogelu. Mae hyn yn cynnwys:

1. Ymdrin ag adroddiadau am gam-drin yn erbyn plant a phobl ifanc
2. Gwneud atgyfeiriadau at asiantau Diogelu os yw’n briodol
3. Sicrhau bod yr holl oedolion sy’n gweithio yn y Coleg yn derbyn hyfforddiant mewn Diogelu sylfaenol
4. Sicrhau bod yr holl staff newydd yn cael eu cynefino’n briodol mewn perthynas â Diogelu
5. Sicrhau bod yr holl staff yn derbyn y diweddaraf mewn perthynas â’r materion ac arferion diogelu diweddaraf neu sy’n dod i’r amlwg
6. Gweithio gyda’r Uwch-dîm Arweinyddiaeth i sicrhau y caiff strategaethau atal eu gwreiddio yn y rhaglen fugeiliol y mae’r holl fyfyrwyr yn ei dilyn.

## Dirprwy Bersonau Diogelu Dynodedig

Mae gan y coleg dîm o Ddirprwy Bersonau Diogelu Dynodedig. Mae rhestr o'r rhain yn cael eu cynnal a'u hadolygu yn barhaus ac mae eu manylion yn cael eu rhannu gyda staff, myfyrwyr, rhieni ac ymwelwyr.

Rolau Dirprwy Berson Diogelu Dynodedig yw:

1. Cynghori'r Person Diogelu Dynodedig ar brosesau Diogelu gweithredol
2. Ymdrin ag adroddiadau am gam-drin yn erbyn plant a phobl ifanc
3. Gwneud atgyfeiriadau at asiantau Diogelu os yw’n briodol
4. Dirprwyo ar ran y Person Diogelu Dynodedig yn eu habsenoldeb
5. Cydlynu materion diogelu
6. Cyfrannu at bolisïau a gweithdrefnau
7. Cyfrannu at adolygu llwyddiant gweithredol polisïau a gweithdrefnau
8. Cymryd rhan mewn fforwm lle gellir codi pryderon difrifol a, lle bo’n ofynnol, llunio a gweithredu unrhyw achosion cynsail
9. Cyfrannu at ddyletswyddau'r coleg o dan PREVENT.
10. Galluogi dosbarthu, lle bo’n briodol, gan aelodau o’r grŵp i’w meysydd gweithredol nhw

##  Llywodraethwr Coleg

Llywodraethwr y Coleg sydd â chyfrifoldeb arbennig am Ddiogelu yw John Edwards, a'i rôl yw:

1. Gweithio gyda’r Rheolwr Diogelu ar faterion sy’n gysylltiedig â’r polisi Diogelu.

## Rôl Amlasiantaeth

1. Mae’r Coleg yn gweithio gyda chydweithwyr yn y Gwasanaethau Cymdeithasol, Iechyd, yr Heddlu a’r Sectorau Gwirfoddol ac Annibynnol i herio a mynd i’r afael â cham-drin a hyrwyddo hawliau pobl fregus a phobl ifanc.
2. Gall cam-drin amlygu fel digwyddiadau ar eu pennau eu hunain neu gyfres o ddigwyddiadau a gallai ddigwydd mewn amryw leoliadau, gan gynnwys yng nghartref yr unigolyn, canolfannau dydd neu breswyl, clinigau, ysbytai, a'r Coleg ei hun.
3. Mae diogelu plant, oedolion ifanc, ac oedolion bregus yn gyfrifoldeb ar y cyd sy'n gofyn am gynnwys pob unigolyn o fewn cymuned y Coleg.
4. Mae'r Coleg wedi datblygu'r polisi diogelu hwn i ymroi i gyfrannu at ostwng cam-drin ac i gefnogi lles y rheini dan eu gofal.
5. Yn unol â'r polisi Fforwm Amddiffyn Oedolion De-Cymru, mae'r Coleg yn cydnabod bod ymateb effeithiol i gam-drin oedolion bregus yn gofyn am ddull amlasiantaeth. Dylai'r dull hwn gael ei gydlynu'n lleol gan bob adran gwasanaethau cymdeithasol awdurdod lleol ac yn cynnwys gwasanaethau craidd megis iechyd a heddlu, ochr yn ochr ag asiantaethau wedi'u hymroi i ofalu ac amddiffyn oedolion bregus.
6. Mae'r Coleg yn cydnabod ei rôl o fewn y fframwaith amlasiantaeth ac wedi ymrwymo i gydweithio â sefydliadau partner i gyfoethogi ymdrechion diogelu.
7. Mae'r Coleg yn partneru gyda Thîm Ymgysylltu ag Ieuenctid Cyngor Caerdydd ac yn cymryd rhan mewn cyfarfodydd amlasiantaeth gyda heddlu lleol i ddeall yn well tueddiadau cymunedol a gwella arferion diogelu ar gyfer dysgwyr.
8. Yn ychwanegol, mae'r Coleg yn ymgysylltu â sefydliadau cymunedol i ddarparu staff a dysgwyr â'r wybodaeth â'r adnoddau gofynnol i fynd i'r afael yn effeithiol â phryderon diogelu.

# Gweithdrefnau Diogelu

#

* 1. Mae gofyn i holl aelodau staff godi pryderon yn ymwneud â diogelu, ymddygiad, a lles trwy'r llwyfan MyConcern.
	2. Bydd pryderon a adroddir trwy MyConcern yn cael eu hadolygu gan y Rheolwr Diogelu a'u brysbennu i'r staff priodol am gamau pellach.
	3. Lle fo angen, bydd staff addysgu yn cael eu hysbysu am bryderon diogelu yn ymwneud â dysgwyr unigol i sicrhau cefnogaeth a monitro priodol.
	4. Bydd y Coleg yn cysylltu â'r Perthynas Agosaf i'w hysbysu o unrhyw bryderon diogelu os yw'r dysgwr yn iau na 18 ac y bydd y Coleg yn ei ystyried yn ddiogel gwneud hynny.
	5. Os ystyrir yn angenrheidiol, gallai'r Coleg wahodd y Perthynas Agosaf i gymryd rhan mewn cyfarfod aml-barti i drafod pryderon diogelu a datblygu strategaethau cymorth ar y cyd. Gallai hyn fod ar ffurf cwblhau Cynllun Cymorth Iechyd ac Ychwanegol, os yw pryderon diogelu yn effeithio ar bresenoldeb.
	6. Bydd y Coleg yn hysbysu asiantaethau allanol perthnasol, gan gynnwys Gwasanaethau Cymdeithasol, yr Heddlu, a Prevent, yn ôl yr angen i sicrhau diogelwch a lles y dysgwr.
	7. **Mewn achosion pan fydd diogelwch dysgwyr eraill wrth risg, bydd y Coleg yn gweithredu yn unol â'i Bolisi Addasrwydd i Astudio.**
	8. Bydd yr holl gofnodion a chyfathrebiadau yn ymwneud â phryderon diogelu yn cael eu storio'n ddiogel yn MyConcern a'u cynnal i gydymffurfio â'r rheoliadau GDPR. Mae disgwyl i'r holl staff sydd â mynediad at MyConcern gynnal cyfrinachedd gwybodaeth sensitif.
	9. Yn achos hunan-niweidio, bydd y Coleg yn gofyn i'r dysgwr fynd adref os yw'n ddiogel gwneud hynny neu geisio triniaeth feddygol. Ni chaniateir iddynt ddychwelyd hyd nes y bydd asesiad risg wedi'i gynnal i gadw'r dysgwr ac eraill yn ddiogel.
	10. Mewn achos o orddos, bydd y dysgwr yn cael ei gludo i'r adran Damweiniau ac Argyfwng, neu cysylltir â'r gwasanaethau brys yn ôl yr angen. Yn achos digwyddiadau drachefn bydd y coleg yn gweithredu yn unol â'i Bolisi Addasrwydd i Astudio.
	11. Bydd y tîm diogelu yn monitro patrymau ymddygiad ar draws y coleg a bydd yn sicrhau bod yr holl staff yn cael eu hysbysu ac yn derbyn canllawiau yn ymwneud â phrotocolau perthnasol.
	12. Bydd yr holl ddysgwyr a nodir â phryderon diogelu yn cael eu huwcholeuo ar system MIS y Coleg a bydd eu presenoldeb yn cael ei fonitro fel blaenoriaeth i sicrhau eu lles parhaus.
	13. Bydd dysgwyr a nodir 'Mewn gofal' wrth gofrestru neu yn ystod eu hamser yn y coleg yn cael eu rhoi ar 'gofrestr risg' i'w monitro a'u cefnogi gan y tîm Diogelu a Lles.
	14. Bydd dysgwyr sydd wedi'u hadnabod fel 'Gofalwyr Ifanc' yn cael cynllun Gofal a Chefnogaeth wedi'i gwblhau gan y Rheolwr Diogelu a Llesiant. Bydd hyn yn cael ei fonitro trwy gydol y flwyddyn.

# Cwynion

Rhaid cyfeirio'r holl bryderon yn ymwneud â Gweithdrefnau Diogelu i'r Pennaeth Cynorthwyol – Diwylliant Dysgwyr

Ar gyfer cwynion ffurfiol bydd y coleg yn cyfeirio at y polisi cwynion.